Abɔdzenyansapɛ na Nkontaabu ho akansi a ɔkɔ do wɔ ɔman yi mu ma Mpanyin Nsɔwdo Skuul ahorow a ne dzin dze National Science and Maths Quiz (NSMQ) no, afe 2022 dze a ɔyɛ dza ɔtɔdo 27 no hyɛɛ ase Dwowda, Ɔbɛsɛ 10, 2022 na Wukuda, Ɔbɛsɛ 26, 2022 na wowiei. NSMQ 2022 no dze skuul 485 hyɛɛ ase na no 117 na wotumii koe koduu ɔmanmu no mpɛmpɛndo dze no mu. Iyi kɔr do wɔ Kwame Nkrumah Esuapɔn (KNUST) mu wɔ Kumase. Asɛmbisafo a ɔhwɛe ma akansi kɔr do nye Ɔbemfo Elsie Effah Kaufmann.
Presec-Legon (Presbyterian Boys’ Secondary) nye skuul a wodzii kan wɔ afe yi akansi no mu. Prempeh College na Adisadel College na wɔnye Presec dzii ehyia wɔ akansi otwa tun no mu. Afe yi ka ho a, Presec-Legon etum ako akɔ no ewiei mpɛn anan atoa do a wonngyaa bi nntoo mu. Iyi ama wɔnye Adisadel College a nna wɔwɔ dɛm dzibew na abakɔsɛm no egyina tsipɛn. Ansaana dɛm ehyiadzi yi bɔkɔ do wɔ afe yi mu no, nna Adisadel College kitsa nkonyim abɔtsir no kor dada a wonyaa no afe 2016 mu; Prempeh College kitsa enum a wonyaa no afe 1994, 1996, 2015, 2017 na 2021 mu a nna tserɛ wɔreper dɛ wɔbɔbɔ ho ban dɛ mbrɛ Presec-Legon yɛɛ no afe 2009 mu no; afei, nna Presec-Legon kitsa esia a hɔn so wonyaa no afe 1995, 2003, 2006, 2008, 2009 na 2020 mu. Nna tserɛ afe 2022 dze yi ka ho a, ɔyɛ abɔtsir esuon a hɔn nye skuul a woedzi enya abɔtsir dodow dɛm. Presec-Legon etum ako akansi no mu dubiako akɔ n’ewiei na no mu esuon a afe 2022 dze yi ka ho na woefi mu epuei dɛ nkonyimdzifo.
NSMQ akansi no mu dza odzi kan kɔr ewiei afe 1994 mu a Prempeh College na wodzii kan wɔ mu na Presec-Legon na wodzii kan wɔ dza ɔtɔ do ebien no mu wɔ afe 1995 mu. Wɔhyɛɛ akansi yi ase no, Achemota Skuul a wɔagye abɔtsir no ebien nko nye skuul a mbasiamba na mbanyimba fora mu wɔ hɔ woetum agye abɔtsir no bi. Dza aka no nyinara yɛ mbanyimba nkotsee skuul nko. Afe 2022 dze yi so, skuul ebiasa wodzii ehyia sii akan a otwa tun no nyinara yɛ mbanyimba nkotsee skuul.
Dze besi afe 2022 mu no, hɔn a wokitsa abɔtsir no dodow nye yi:
Presec-Legon kitsa 7 dze dzi kan.
Prempeh College kitsa 5 dze tɔ do ebien.
St Peter’s Secondary, Nkwatia kitsa 3 dze tɔ ebiasa.
NSMQ akansi no no botae nye dɛ Abɔdzenyansapɛ na Nkontaabu no sua botu mpon.
